Dôvodová správa

Všeobecná časť

	Návrh nariadenia vlády Slovenskej republiky o požiadavkách na zabezpečenie kontroly vysokoaktívnych žiaričov a opustených žiaričov je aproximačným nariadením, ktorým sa preberá smernica Rady Európskych spoločenstiev 2003/122/Euratom zo dňa 22.12.2003 o kontrole zapečatených zdrojov vysoko rádioaktívneho žiarenia a zdrojov zvyškového žiarenia  (Úradný vestník Európskej únie, L 346, 31.12.2003, strana 57-64) do systému právnych predpisov Slovenskej republiky. Návrh nariadenia vlády doplňuje a upresňuje niektoré ustanovenia zákona č. 126/2006 Z. z. o verejnom zdravotníctve a o zmene a doplnení niektorých zákonov a najmä návrhu nariadenia vlády o základných bezpečnostných požiadavkách na ochranu zdravia pracovníkov a obyvateľov pred ionizujúcim žiarením, ktorým sa transponuje Smernica Rady 96/29/EURATOM  z 13. mája 1996. 
Vykonávanie činností vedúcich k ožiareniu s vysokoaktívnymi žiaričmi bolo z hľadiska požiadaviek na zabezpečenie radiačnej ochrany doteraz upravené zákonom NR SR č. 272/94 Z. z. o ochrane zdravia ľudí v znení neskorších predpisov a vyhláškou MZ SR č. 12/2001 Z.z. o požiadavkách na zabezpečenie radiačnej ochrany.
Smernica ukladá  členským štátom, aby  zabezpečili zvýšenú kontrolu rádioaktívnych žiaričov o vysokej aktivite a aby vykonali opatrenia na včasnú identifikáciu a bezpečné odstránenie opustených žiaričov. Opatrenia majú väčšinou preventívny charakter. Cieľom smernice je znížiť riziko nesprávneho použitia alebo zneužitia rádioaktívnych žiaričov  a neodôvodneného alebo náhodného ožiarenia osôb.
V nariadení vlády sú definované vysokoaktívne žiariče, nepoužívané žiariče a opustené rádioaktívne žiariče. Hlavnými nástrojmi na zníženie rizika neodôvodneného ožiarenia v dôsledku nedostatočnej kontroly vysokoaktívnych žiaričov sú osobitné podmienky na vydanie povolenia na vykonávanie činností vedúcich k ožiareniu s vysokoaktívnymi žiaričmi, operatívna evidencia ich pohybu na trhu, špeciálne požiadavky na  označovanie vysokoaktívnych žiaričov, povinnosť držiteľov odovzdať nepoužívané žiariče a povinnosť držiteľov uložiť finančnú zábezpeku na  zabezpečenie likvidácie vysokoaktívnych žiaričov pre prípad insolventnosti držiteľa. Nariadenie vlády zavádza ďalej jednotný systém evidencie vysokoaktívnych žiaričov v rámci Európskej únie a ustanovuje požiadavky na efektívnu výmenu informácií o strate, nálezoch a zneužití rádioaktívnych žiaričov  v rámci Európskej únie.  
Nariadenie vlády upravuje ďalej požiadavky na ochranu zamestnancov, ktorí môžu byť nevedome vystavení riziku ožiarenia ionizujúcim žiarením na pracoviskách s častým výskytom opustených žiaričov. Nariadenie vlády považuje za rizikové pracoviská kde sa môžu vyskytnúť opustené žiariče najmä väčšie zberne kovového šrotu, zariadenia na recykláciu kovového materiálu a miesta kontrolných bodov v tranzitných, prepravných alebo colných uzloch. Nariadenie vlády ukladá prevádzkovateľom týchto zariadení, aby  zabezpečili pre svojich  zamestnancov primeraný výcvik a vybavenie na včasnú identifikáciu rádioaktívnych žiaričov.
Návrh Nariadenia vlády Slovenskej republiky je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.
DOLOŽKA ZLUČITEĽNOSTI
právneho predpisu
s právom Európskych spoločenstiev a právom Európskej únie

1.	Predkladateľ právneho predpisu:	Ministerstvo zdravotníctva Slovenskej republiky

2.	Názov návrhu právneho predpisu:
Nariadenie vlády Slovenskej republiky o požiadavkách na zabezpečenie kontroly vysokoaktívnych žiaričov a opustených žiaričov

3.	Problematika návrhu právneho predpisu je upravená: 
a)	je upravená v práve Európskych spoločenstiev,

z primárneho práva Európskych spoločenstiev sa na nariadenie vlády  vzťahuje

Zmluva o založení Európskeho spoločenstva pre atómovú energiu (EURATOM), najmä články 31 ods. 2 a článok 32

zo sekundárneho práva Európskych spoločenstiev sa na nariadenie vlády  vzťahuje:

Smernica rady Európskych spoločenstiev 96/29/EURATOM z 13. mája 1996 stanovujúca základné požiadavky na ochranu zdravia pracovníkov a širokej verejnosti pred nebezpečenstvami spojenými s ionizujúcim  žiarením, (Úradný vestník Európskych spoločenstiev, L 159, 29.6.1996),

b)	nie je upravená v primárnom práve Európskej únie 

je upravená v sekundárnom práve Európskej únie: 

Smernica Rady Európskej Únie 2003/122/Euratom zo dňa 22.12.2003 o kontrole zapečatených zdrojov vysoko rádioaktívneho žiarenia a zdrojov zvyškového žiarenia  (Úradný vestník Európskej únie, L 346, 31.12.2003, strana 57-64).

c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.	Záväzky Slovenskej republiky vo vzťahu k  Európskym spoločenstvám a Európskej únii 
a)	zo Zmluvy o pristúpení Slovenskej republiky k Európskej únii a z Aktu o podmien-   kach pristúpenia pripojeného k zmluva nevyplývajú žiadne záväzky týkajúce sa predmetu úpravy,
b)	zo Zmluvy o pristúpení Slovenskej republiky k Európskej únii a z Aktu o podmienkach pristúpenia pripojeného k zmluve nevyplývajú žiadne prechodné obdobia týkajúce sa predmetu úpravy,
c)	lehota na prebratie Smernice rady 2003/122/Euratom - 31.12.2005,
d)	konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení nebolo začaté,
e)	články 2, 3 a 5  preberanej smernice sú čiastočne uplatnené v zákone č. 126/2006 Z.z. o verejnom zdravotníctve a o zmene a doplnení niektorých zákonov. 

5.	Stupeň zlučiteľnosti návrhu nariadenia vlády  s právom Európskych spoločenstiev alebo právom Európskej únie –  čiastočný. 

6.	Gestor: Ministerstvo zdravotníctva Slovenskej republiky

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1.	Návrh nariadenia vlády nezakladá nároky na verejné financie.

2.	Návrh nariadenia vlády nebude mať ekonomický dopad na obyvateľov. 

3.	Návrh nariadenia vlády nebude mať priamy vplyv na životné prostredie.

4.	Návrh nariadenia vlády nebude mať vplyv na zamestnanosť a nevyžiada si zvýšenie počtu zamestnancov.

5.	Odhad  vplyvu návrhu nariadenia vlády na podnikateľské prostredie.
	Fyzické osoby a právnické osoby, ktoré budú vykonávať činnosti vedúce k ožiareniu s vysokoaktívnymi žiaričmi, budú musieť zložiť finančnú zábezpeku na likvidáciu vysokoaktívneho žiariča (na jeho úpravu na uloženie a uloženie) pre prípad ich insolventnosti  na určený účet. Peňažný vklad sa im vráti, ak po skončení používania žiarič vrátia dodávateľovi, výrobcovi alebo ho odovzdajú inému držiteľovi. Predpokladaná hodnota jednorazovej finančnej zábezpeky je niekoľko desiatok tisíc Sk. Výška finančnej zábezpeky bude závisieť od  druhu, formy a aktivity žiariča jej výšku pre jednotlivé prípady bude určovať oprávnená organizácia  podľa očakávaných nákladov (v súčasnosti GovCo, a.s., v budúcnosti národná agentúra na likvidáciu rádioaktívnych odpadov).
Fyzické osoby a právnické osoby, ktoré budú prevádzkovať zberné miesta kovového šrotu, z ktorého sa bude šrot odvážať na recykláciu  a alebo iné použitie, fyzické osoby a právnické osoby, ktoré budú recyklovať kovové materiály budú musieť zabezpečiť jednoduché zariadenia na identifikáciu opustených žiaričov a zabezpečiť školenie svojich zamestnancov  o zisťovaní opustených žiaričov. Predpokladané vstupné náklady sú niekoľko desiatok tisíc korún, prístroje majú životnosť 5 až 15 rokov.
Podobne sa predpokladá, že na veľkých colných skladoch, prípadne medzinárodných prekladiskách tovaru bude potrebné realizovať monitorovacie zariadenia, pokiaľ tak už nebolo vykonané.

Osobitná časť

K § 1
	 Predmetom nariadenia vlády je ustanovenie požiadaviek na zabezpečenie kontroly vysokoaktívnych žiaričov a opustených žiaričov a zamedzenie ožiarenia zamestnancov.

K § 2
V základných pojmoch sú definované pojmy, ktoré sú dôležité pre správne vymedzenie problematiky.

K § 3
	V tomto ustanovení sú ustanovené špeciálne požiadavky na vykonávanie činností vedúcich k ožiareniu s vysokoaktívnymi žiaričmi. Dôležitá je  najmä požiadavka na uloženie finančnej zábezpeky na likvidáciu vysokoaktívnych žiaričov pre prípad insolventnosti držiteľa žiariča.

K § 4 
	Ustanovuje  podmienky, za ktorých je možné vysokoaktívny žiarič odovzdať inej fyzickej alebo právnickej osobe  a na zabezpečenie včasnej informovanosti  orgánu verejného zdravotníctva o pohybe týchto žiaričov.

K § 5
	Ustanovuje  požiadavky na jednotnú evidenciu vysokoaktívnych žiaričov v rámci Európskej únie,  rozsah evidovaných dát a oznamovacie povinnosti.

K § 6
V tomto ustanovení sú zhrnuté všetky  povinnosti držiteľa. Okrem iného, tiež povinnosť zabezpečiť likvidáciu nepoužívaného žiariča v stanovenej lehote, čím sa má predísť k neodôvodnenému dlhodobému skladovaniu týchto žiaričov.

K § 7 
Ustanovuje požiadavky na označovanie rádioaktívnych žiaričov a ich kontajnerov.

K § 8 
Ustanovuje požiadavky na odbornú prípravu  a výcvik pracovníkov, ktorí vykonávajú činnosti vedúce k ožiareniu s vysokoaktívnymi žiaričmi. Ďalej sú v tomto paragrafe ustanovená povinnosť prevádzkovateľov niektorých zariadení    informovať  pracovníkov, ktorí pracujú na pracoviskách kde sa predpokladá výskyt opustených žiaričov.

K § 9 
Ustanovuje základné opatrenia na obmedzenia ožiarenia opustenými žiaričmi, ich včasné zisťovanie a ich bezpečné odstránenie.

K § 10 
Ustanovuje spôsob finančného zabezpečenia nakladania s opustenými žiaričmi.  V súčasnosti je zabezpečené zo Štátneho fondu likvidácie jadrovoenergetických zariadení a nakladania s vyhoretým jadrovým palivom a rádioaktívnymi odpadmi fondu.

K § 11 
	Ustanovuje informačnú povinnosť vo vzťahu k Európskemu spoločenstvu a Európskej únii a tretím krajinám.

K § 12
	Ustanovenie, v ktorom sa odkazuje na transpozičnú prílohu.

K § 13
	Ustanovenia o  uplatňovaní ustanovení nariadenia vlády vo vzťahu k vysokoaktívnym žiaričom, ktoré sa dostali na trh pred 1. júnom 2006. V súlade so znením  smernice  ustanovenia o označovaní žiaričov sa zatiaľ neuplatňujú  na tieto žiariče v plnom rozsahu.